Dr. Hajduné dr. Kovács Mária Mónika

főosztályvezető részére

Környezetvédelmi, Természetvédelmi

és Hulladékgazdálkodási Főosztály

tárgy: közérdekű adatigénylés

Tisztelt Főosztályvezető Asszony!

A Mikepércsi Anyák a Környezetért Egyesület (továbbiakban: Egyesület) közérdekű adatigényléssel fordul a Hajdú-Bihar Vármegyei Katasztrófavédelmi Igazgatósághoz (továbbiakban: hatóság). A közérdekű adatigénylést az információs önrendelkezési jogról és az információszabadságról szóló 2011. évi CXII. törvény (továbbiakban: Infotv.) 26.§ (1) bekezdése, a 28.§ (1) bekezdése, a 29.§ (1)-(2) bekezdései, valamint a környezet védelmének általános szabályairól szóló 1995. évi LIII. tv. 12.§ (1)-(3) bekezdései, az 51.§ (1) bekezdése, a nyilvánosság környezeti információkhoz való hozzáférésének rendjéről szóló 311/2005. (XII.25.) Korm. rendelet (továbbiakban: Kormányrendelet) 2-3.§-a, illetve a 2001. évi LXXXI. tv.-el a magyar jogrendbe iktatott Aarhusi Egyezmény biztosítja az Egyesületünk számára.

Szíveskedjen a következő adatokat, dokumentumokat megküldeni az Egyesület számára, amelyek a HALMS Hungary Kft. vízszennyezésével kapcsolatban keletkeztek:

1. Kérem jelöljék meg, hogy kinek a kezdeményezésére, mikor és milyen típusú eljárást /eljárásokat folytattak, milyen intézkedéseket hoztak a HALMS Hungary Kft. által elkövettet vízszennyezéssel kapcsolatban. Kérem adják ki azokat az adatokat, döntéseket, amelyek ezen eljárások vonatkozásában keletkeztek. Valamint kérem, adják ki azokat az adatokat, amelyek arra vonatkoznak, mikor és milyen módon, hol tették a nyilvánosság számára hozzáférhetővé ezen eljárások során meghozott döntéseket. Amennyiben nem hozták nyilvánosságra, kérem, hogy jelöljék meg azokat a pontos jogszabályi helyeket, amelyek miatt úgy döntöttek, hogy azokat nem szükséges nyilvánosságra hozni.
2. Kérem jelöljék meg azokat az adatokat, vonatkozó jogszabályi helyeket, amelyek azt bizonyítják, hogy a lefolytatott eljárásaikra vonatkozó határidőket betartották. Kérem jelöljék meg azokat az adatokat, amelyek az eljárás megindításának időpontjára, a hosszabbításra, a hosszabbítás okaira, valamint az eljárás befejezésére vonatkoznak.
3. Kérem, adják ki azon adatokat, döntéseket, melyekből megállapítható, hogy a HALMS Hungary Kft. vízszennyezésével kapcsolatban értesítették Debrecen Önkormányzatát, valamint egyéb hatóságokat. Kérem jelöljék meg azokat a pontos jogszabályi helyeket, amelyek alapján a döntést meghozták a tájékoztatásukkal kapcsolatban.
4. Kérem, adják ki a 35900/1266-5/2024. és a 35900/1269-6/2024. számú döntéseket.
5. Kérem, adják ki azokat az adatokat, jegyzőkönyveket, megállapításokat, amelyek a katasztrófavédelmi igazgatóság által kezdeményezett akkreditált laborvizsgálatok eredményei alapján keletkeztek, és amelyeket a hatóságuk számára hozzáférhetővé váltak a HALMS Hungary Kft. Vízszennyezésének vonatkozásában.
6. Kérem, adják ki azokat az adatokat, döntéseket, amelyek arra vonatkoztak, hogy a HALMS Hungary Kft. vonatkozásában további eljárások megindítását kezdeményezték bármelyik hatóságnál. Amennyiben ilyen döntés nem született, kérem jelöljék meg a pontos jogszabályi helyet, amely alapján úgy döntöttek, hogy további eljárások megindítására nincs szükség.
7. Kérem, adják ki azokat az adatokat, amelyek arra vonatkoznak, hogy a szennyezést követően az eredeti állapotot helyreállították.
8. Kérem, adják ki azokat a dokumentumokat, amelyek azt bizonyítják, hogy hány és milyen tipusú eljárást kezdeményeztek és folytattak le a HALMS Kft. szennyezésével kapcsolatban 2024. január 24-ét követően a mai napig. Kérem, hogy az ebben az időszakban született összes kötelezést, döntést küldje meg. Kérem, adják ki azokat a dokumentumokat, valamint jelöljék meg azokat a jogszabályi helyeket, amelyek azt támasztják alá, hogy jogszerű döntést hoztak akkor, amikor nem környezetszennyezéssel kapcsolatos, hanem hulladékgazdálkodás szabályainak megsértése tárgyában jártak el. Kérem, jelöljék meg azokat a jogszabályi helyeket, adják ki azokat a dokumentumokat, amelyek alapján úgy döntöttek, hogy nem indítanak a HALMS Kft. szennyezésének következtében felülvizsgálati eljárást, miután tudomást szereztek arról, hogy több anyag tekintetében is magas határérték túllépést találtak a laborvizsgálatok.
9. Kérem, adják ki azokat a dokumentumokat, adatokat, határozzák meg a jogszabályi helyeket azzal összefüggésben, mikor, és miért akkor vették fel a kapcsolatot a katasztrófavédelmi hatósággal a szennyezés laboreredményeivel, valamint a katasztrófavédelmi eljárás lefolytatásával kapcsolatban.

A környezeti információk közérdekű adatok, azokat mindenkinek joga van megismerni a Ktv. 12.§ (2) bekezdése szerint.

Az Aarhusi Egyezmény 3. cikk 9. pontja szerint a nyilvánosságnak hozzá kell férnie az információhoz, meg kell kapnia a lehetőséget a döntéshozatalban való részvételre és a hozzáférést az igazságszolgáltatáshoz a környezetvédelmi ügyekben; a 4. cikk szerint a hatóságok környezeti információ kérése esetén a nyilvánosság rendelkezésére bocsátják a kért információt. Az 5. cikk 1. pont c) alpontja szerint az emberi egészség vagy a környezet közvetlen veszélyeztetettsége esetén, függetlenül attól, hogy emberi tevékenység vagy természeti okok váltották ki, a hatóság által birtokolt minden olyan információt, amely lehetővé teszi a nyilvánosság számára, hogy olyan lépéseket tegyen, amellyel megakadályozhatja vagy enyhítheti a fenyegetettségből származó veszélyt, azonnal közzé kell tenni, és az esetleg érintett lakosság tagjait arról haladéktalanul tájékoztatni kell.

Kérjük, hogy a kérelemnek az Infotv. 30.§ (2). bekezdése szerint tegyen eleget. Az adatigénylést közérthető formában, emailben a következő címre megküldve: [info@miakoegyesulet.hu](mailto:info@miakoegyesulet.hu), .doc vagy .pdf kiterjesztésű file-okban teljesítse. Ha a kért adatot már korábban elektronikus formában nyilvánosságra hozták, az igény teljesíthető az adatot tartalmazó nyilvános forrás (működő, pontos link) megjelölésével is. Kérjük, hogy az adatkérést ne az OKIR rendszerre utalással teljesítse, mivel a rendszer az utóbbi időszakban nem, vagy akadozva működik. Kérjük, hogy az adatkérés során szolgáltatott adatokat ne ömlesztve, hanem a kérdésekhez rendelve teljesítsék. Amennyiben nincs információjuk, vagy nem adatgazdák, ezt a tényt is jelezzék.

Az adatigénylést nem lehet elutasítani arra való hivatkozással, hogy annak közérthető formában nem lehet eleget tenni.

Amennyiben a közérdekű adat megismerésére irányuló igénynek az Infotv. 29.§ (1). bekezdése szerint az igény beérkezését követő legrövidebb idő alatt, legfeljebb 15 napon belül nem tud eleget tenni arra hivatkozással, hogy az adatigénylés jelentős terjedelmű, illetve nagyszámú adatra vonatkozik, vagy a teljesítés a munkaerőforrás aránytalan mértékű igénybevételével jár, a határidő egy alkalommal 15 nappal meghosszabbítható. Erről az igény beérkezését követő 15 napon belül kell tájékoztatást küldenie.

A Nemzeti Adatvédelmi és Információszabadság Hatóság NAIH/2015/4710/2/V. számú állásfoglalásából következően a jelen adatigénylés az Infotv. 29.§ (1b) bekezdése alapján nem tagadható meg, mivel tartalmazza az adatigénylő nevét és elérhetőségét. Ezen túlmenő adatok megadását az adatkezelő nem kérheti.

Az általános közigazgatási rendtartásról szóló 2016. évi CL. törvény (továbbiakban: Ákr.) iratbetekintésre vonatkozó szabályai nem relevánsak az adatigénylés kapcsán, az adatigénylés megtagadásának jogalapjaként az Ákr. eljárási szabályainak idézése az információszabadság indokolatlan és aránytalan korlátozását jelenti.

**Felhívom figyelmét, hogy a Ktv. 12.§ (6) bekezdése értelmében, amennyiben nem rendelkezik a kért környezeti információval, az információ megismerésre vonatkozó igényt köteles a környezeti információval rendelkező szervnek megküldeni és erről az igénylő Egyesületet értesíteni vagy tájékoztatni, hogy a kért információt mely környezeti információval rendelkező szervtől igényelheti. Az Európa Tanács közérdekű adatot tartalmazó iratokhoz való hozzáférésről szóló Egyezményének kihirdetéséről szóló 2009. évi CXXXI. törvény 5. cikk 2. pontja értelmében szintén továbbítani kell az adatigénylést az adatokat kezelő szervhez, vagy megnevezni az adatkezelőt, ha a kért adattal a szerv nem rendelkezik.**

A közérdekű adatok, a környezeti információk megismerése Egyesületünk kiemelt célja. Köszönjük e cél elérése érdekében tett erőfeszítéseket és együttműködést.

Mikepércs, 2024. 06. 21.

Tisztelettel:

Kozma Éva

egyesületi elnök